Zuma se seun kap Max du Preez | Maroela Media
Zuma het na Du Preez verwys as 'n "bitter ou man" en gesê die land kan nie bekostig om hom hier te hê nie. Hy het gesê Du Preez se kritiek teenoor Zwelithini is "nie net disrespekvol teenoor hom [die koning] nie, maar ook die Zoeloe-nasie". Zuma het geëis dat Du Preez vir Zwelithini om verskoning moet vra.
News24 het Dinsdag 'n rubriek deur Du Preez geplaas. In dié rubriek getiteld 'Zwelithini moet die gevolge dra', het Du Preez behoorlik teen die koning uitgevaar en gesê "dit is hoog tyd dat die koning op sy plek gesit moet word".
"Suid-Afrikaners moet nie net Zwelithini se onverantwoordelike uitlatings oor buitelanders, die mees voor die hand liggende rede vir die xenofobiese aanvalle, onder die mat vee nie. Enige invloedryke openbare figuur wat skuldig is aan dié tipe uitlokkende en onverantwoordelike uitsprake moet gedwing word om die gevolge van sy aksies te dra," het Du Preez in sy rubriek geskryf.
Du Preez het verder gesê Zwelithini word baie anders behandel as ander konings. "Dit is hoog tyd dat die koning van die Zoeloes op sy plek gesit moet word. Hy is nie bo die wet of grondwet verhewe nie. Hy gedra hom asof hy die Suid-Afrikaanse eweknie is van Swaziland se koning Mswati III."
Du Preez se rubriek het Zuma duidelik warm onder die kraag gehad. "Deel hy dieselfde sentimente oor Brittanje se koningin Elizabeth II?" het Zuma gevra. "Hy sal haar nooit verkleineer op die manier wat hy met koning Zwelithini gedoen het nie. So hy moet ophou om die Zoeloe-nasie en Afrika-gebruike te verkleineer. Poligamie is iets wat ons al vir jare doen en ons is gelukkig daarmee."
Volgens Zuma het Du Preez ook die Zoeloe-kultuur verkleineer. "Hy het basies vir ons, spesifiek die Zoeloe-nasie, gesê om 'n lewe te kry en dat ons té Verwesters geraak het. Max het nie tradisionele leiers nie en hy moet herinner word aan waar hy as individu vandaan kom. Koning Zwelithini is die koning van die Zoeloes. As jy 'n Zoeloe is, hetsy of jy in Europa of Amerika is, is hy jou koning en as Max 'n probleem daarmee het, moet hy sy goed oppak en weggooi en miskien sal hy homself dan vind."
Zuma het geëis dat Du Preez die koning om verskoning moet vra. "Ons koning lewe nie van broodkrummels nie; hy is waar hy is omdat ons hom ondersteun. Wie sit koning Elizabeth II op haar plek? Waar kom hy vandaan om vir ons te wil sê hoe om 'n kultuur uit te leef?"
Volgens Zuma is Du Preez se uitlatings dikwels van rassisme deurspek. "Sy uitlatings lei tot maatskaplike verdeling. Hy is 'n bitter, ou wit man wat nie wil aanvaar dat Suid-Afrika in 'n oorgangsfase is nie."
Du Preez het gesê hy sal later op Zuma se kritiek antwoord.
My minagting vir albei, maxima en zulima, is uitspoegbaar. Dit lê op die sypaadjie waar op hul name getrap word.
Ja wat meer kan n mens sê? Dis maar albei spoeg kolle
Max jy en ou Piet leer moeilik!!!
Maxi en Zumi is van dieselfde stofasie. Die een is swart en die ander wit. Jy kan amper se 'n identiese tweeling.